[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 2.6.2005

KOM(2005) 250 endelig

2003/0198 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS FORORDNING om ændring af konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser med hensyn til adgang til Schengen-informationssystemet for de tjenester i medlemsstaterne, der har ansvaret for udstedelse af registreringsattester for motorkøretøjer

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2003/0198 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til

EUROPA-PARLAMENTETS OG RÅDETS FORORDNING om ændring af konventionen om gennemførelse af Schengen-aftalen af 14. juni 1985 om gradvis ophævelse af kontrollen ved de fælles grænser med hensyn til adgang til Schengen-informationssystemet for de tjenester i medlemsstaterne, der har ansvaret for udstedelse af registreringsattester for motorkøretøjer

Baggrund

I sine konklusioner af 5.-6. juni 2003 opfordrede Rådet Kommissionen til at fremlægge lovgivningsforslag om, at myndigheder med ansvar for registrering af motorkøretøjer skal have adgang til oplysningerne i SIS (Schengen-informationssystemet) om stjålne og forsvundne motorkøretøjer og relevante dokumenter. Kommissionen fremsatte forslag til forordningsudkast den 21. august 2003.

I forslaget fastsættes det, at medlemsstaterne har seks måneder efter forordningens offentliggørelse til at etablere de tekniske faciliteter, der er nødvendige for at få direkte adgang. Det betyder, at denne funktion kan etableres i det nuværende SIS-system.

For at kunne give motorkøretøjsregistreringsmyndigheder adgang til SIS-data om stjålne køretøjer er det nødvendigt at ændre Schengen-konventionen, da konventionen af databeskyttelseshensyn specifikt fastsætter, hvilke myndigheder der har ret til søgning i SIS. Ved den foreslåede forordning indsættes der derfor en ny artikel 102 A i konventionen. Forslaget er baseret på EF-traktatens artikel 71, stk. 1, litra d). Parlamentet afgav udtalelse efter førstebehandlingen den 1. april 2004, hvor det fremsatte 10 ændringsforslag. I særdeleshed anmodede Parlamentet om at få forelagt en årlig rapport om forordningens gennemførelse. Og for at understrege at den udvidede adgang forudsætter en skærpelse af databeskyttelsesreglerne, ønskede det, at der indføres krav om, at hver enkelt videregivelse af data skal registreres. Kommissionen fremlagde sin holdning til ændringsforslagene efter førstebehandlingen mundtligt, og på grundlag heraf indføjede Rådet syv af Parlamentets 10 ændringsforslag i sin fælles holdning.

- Dato for Kommissionens vedtagelse : 21.8.2003

- Dato for forslagets oversendelse til Parlamentet og Rådet : 21.8.2003

- Dato for Det Europæiske Økonomiske og Sociale Udvalg udtalelse : 25.2.2004

- Europa-Parlamentets førstebehandling : 1.4.2004

- Dato for Kommissionens fremsendelse til Europa-Parlamentet af meddelelsen om Rådets fælles holdning, jf. EF-traktatens artikel 251, stk. 2, (KOM(2005)3 endelig): 10.1.2005

- Rådets fælles holdning: 22.12.2004 (med enstemmighed)

- Dato for Europa-Parlamentets modtagelse af Rådets fælles holdning : 13.1.2005

- Europa-Parlamentets andenbehandling: 28.4.2005

FORSLAGETS SIGTE

Det generelle formål med forslaget er at ændre Schengen-konventionen for at forbedre samarbejdet mellem medlemsstaterne og dermed også bringe det indre marked til at fungere bedre.

De specifikke formål er følgende:

For det første bidrager forslaget til gennemførelsen af den fælles transportpolitik ved at give medlemsstaterne yderligere operationelle midler til at bistå hinanden i forbindelse med genregistrering af motorkøretøjer og dermed til at fremme den gensidige anerkendelse af registreringsattester for motorkøretøjer udstedt af en anden medlemsstat.

For det andet betegner forslaget en videreudvikling af Schengen-reglerne som omhandlet i Rådets afgørelse 1999/436/EF. Det yder et konkret bidrag til en række andre initiativer til videreudvikling af Schengen-reglerne, der tager sigte på at øge SIS-systemets funktioner.

For det tredje vil forslaget bidrage til at virkeliggøre de mål, som Det Europæiske Råd opstillede på mødet i Tammerfors, og som på ny blev bekræftet i Haag-programmet, som Rådet vedtog i november 2004, og som har til formål at styrke området med frihed, sikkerhed og retfærdighed. I særdeleshed bidrager forslaget også til en mere effektiv bekæmpelse af biltyverier. Det skal ske ved på visse betingelser at give nationale motorkøretøjsregistreringsmyndigheder adgang til at søge i SIS' dataregistre om stjålne køretøjer og stjålne køretøjsdokumenter, før de indregistrerer et køretøj, der allerede er indregistreret i en anden Schengen-stat. Det vil gøre det vanskeligere for tyve at sælge stjålne biler i andre Schengen-stater. Samtidig vil det give ofre for tyveri bedre muligheder for at få deres stjålne køretøj tilbage.

KOMMISSIONENS HOLDNING TIL EUROPA-PARLAMENTETS ÆNDRINGSFORSLAG

Under andenbehandlingen vedtog Parlamentet tre ændringsforslag, som Kommissionen fuldt ud accepterer.

Ændringsforslag 1

BETRAGTNING 3

I Rådets afgørelse 2004/919/EF af 22. december 2004 om bekæmpelse af grænseoverskridende køretøjskriminalitet indgår anvendelsen af SIS som en integreret del af retshåndhævelsesstrategien vedrørende køretøjskriminalitet.

Ændringsforslag 1 opdaterer teksten og tager højde for, at det nederlandske initiativ, som der refereres til i 3. betragtning i Rådets fælles holdning, i mellemtiden er blevet vedtaget.

Ændringsforslag 2

BETRAGTNING 13 A (ny) (13a)

Hvad angår Schweiz, udgør denne forordning en videreudvikling af bestemmelserne i Schengen-reglerne som omhandlet i den aftale, som Den Europæiske Union og Det Europæiske Fællesskab har indgået med Det Schweiziske Forbund, om Det Schweiziske Forbunds associering i gennemførelsen, anvendelsen og den videre udvikling af Schengen-reglerne, som falder ind under det område, der er omhandlet i artikel 1, litra G, i afgørelse 1999/437/EF, sammenholdt med artikel 4, stk. 1, i Rådets afgørelse 2004/860/EF om undertegnelse, på Det Europæiske Fællesskabs vegne, af og midlertidig anvendelse af visse bestemmelser i den pågældende aftale.

Ændringsforslag 2 har til formål at tage højde for Schweiz' snarlige tiltrædelse af Schengen-reglerne, som denne foranstaltning er en videreudvikling af.

Ændringsforslag 3

ARTIKEL 1

Artikel 102 a, stk. 3 a (ny) (Schengen-konventionen af 1990) 3a. Efter at have anmodet Den Fælles Tilsynsmyndighed, der er oprettet i medfør af artikel 115, om en udtalelse om bestemmelserne om databeskyttelse, forelægger Rådet hvert år Europa-Parlamentet en rapport om gennemførelsen af nærværende artikel. I denne rapport anføres oplysninger og statistiske data vedrørende anvendelsen af nærværende artikel og resultaterne af gennemførelsen af den samt om, hvordan bestemmelserne om databeskyttelse er blevet anvendt.

I ændringsforslag 3 fastsættes det, at Rådet hvert år skal aflægge rapport til Europa- Parlamentet om implementeringen af motorkøretøjsregistreringsmyndighedernes foreslåede adgang til SIS-data i kriminalitetsbekæmpelsesøjemed.

Ændringsforslag 3 kan nu accepteres af Kommissionen, da formuleringen af det tidligere ændringsforslag 10 (førstebehandlingen) er blevet ændret på to punkter: for det første foreslås det, at det er Rådet og ikke Kommissionen, der skal fremsende rapporten til Parlamentet. Kommissionen har nemlig intet ansvar for driften af det nuværende SIS. For det andet er formuleringen nu mere generel, således at det fremgår, at udarbejdelsen af disse statistikker ikke vil kræve tekniske ændringer i medlemsstaterne. Rapporten skal nemlig generelt indeholde "oplysninger og statistiske data vedrørende anvendelsen af nærværende artikel og resultaterne af gennemførelsen af den".

konklusion

I henhold til EF-traktatens artikel 250, stk. 2, ændrer Kommissionen sit forslag som anført i det ovenstående.